Fid-19 ta' Ġunju 2018, l-ambaxxaturi tal-UE approvaw, f'isem il-Kunsill, mandat għal negozjati dwar proposta li temenda l-kodiċi dwar il-viżi. Abbażi ta' dan il-mandat, il-Presidenza tal-Kunsill ser tibda negozjati mal-Parlament Ewropew ladarba dan jadotta l-pożizzjoni tiegħu. Ġestjoni effettiva tal-migrazzjoni tinkludi l-iżgurar li nkunu nistgħu nibagħtu lura lil dawk li ma għandhomx dritt joqogħdu. Ir-regoli l-ġodda rigward il-kodiċi dwar il-viżi ser jagħtuna strument ieħor biex nirreaġixxu għal dawk il-pajjiżi terzi li mhumiex lesti jieħdu lura ċ-ċittadini tagħhom. Valentin Radev, ministru għall-intern tal-Bulgarija Ir-regolament aġġornat ser jimmodernizza l-politika tal-UE dwar il-viżi, itejjeb is-sigurtà u jżid l-istrumenti disponibbli bħala rispons għall-isfidi tal-migrazzjoni. Kundizzjonijiet aħjar għal-vjaġġaturi leġittimi Ser jipprovdi proċeduri aktar mgħaġġla u aktar ċari għal vjaġġaturi leġittimi , b'mod partikolari billi: jippermetti li l-applikazzjonijiet jintbagħtu sa 6 xhur u mhux aktar tard min 15-il ġurnata qabel il-vjaġġ jipprovdi l-possibbiltà li timtela u tiġi ffirmata l-formola tal-applikazzjoni b'mod elettroniku jiddefinixxi b'mod aktar ċar liema stat membru hu kompetenti li jeżamina applikazzjoni għall-viża b'mod partikolari meta ż-żjara intenzjonata tkun tkopri diversi stati membri Jintroduċi approċċ armonizzat għall-ħruġ ta' viżi ta' dħul multiplu għal vjaġġaturi regolari bi storja ta' viża pożittiva għal perijodu li jiżdied gradwalment minn sena sa ħames snin. Ikopri l-ispejjeż tal-ipproċessar Biex jiżgura li l-istati membri jkunu jistgħu jkopru aħjar l-ispejjeż tal-ipproċessar tal-viżi mingħajr ma jirrapprepreżenta deterrent għall-applikanti għal viża, it-tariffa tal-viża ser tiżdied għal 80 euro. Ir-regolament jintroduċi wkoll mekkaniżmu biex kull tliet snin tiġi vvalutata l-ħtieġa li l-ammont tat-tariffa tal-viża jiġi rivedut. Kooperazzjoni aħjar dwar ir-riammissjoni ta' migranti irregolari Ir-regolament jimmira wkoll li jikkontribwixxi għat- titjib tal-kooperazzjoni ma' pajjiżi terzi dwar ir-riammissjoni . Hu ser jintroduċi mekkaniżmu ġdid biex il-politika dwar il-viżi tintuża bħala ingranaġġ għar-riammissjoni, li ser tintuża meta pajjiż terz ma jikkooperax mal-istati membri dwar ir-riammissjoni ta' migranti irregolari. Il-Kummissjoni ser tevalwa regolarment il-kooperazzjoni dwar ir-riammissjoni ta' pajjiżi terzi. Fejn pajjiż ma jkunx qed jikkoopera, hija ser tipproponi lill-Kunsill li jadotta deċiżjoni ta' implimentazzjoni li tapplika miżuri tal-viża speċifiċi u restrittivi relatati mal-ipproċessar tal-viża u t-tariffi tal-viża. Informazzjoni ġenerali Il-kodiċi dwar il-viża daħal fis-seħħ fl-2010. Huwa jkopri r-regoli rigward l-ipproċessar tal-applikazzjonijiet u l-ħruġ ta' viżi għal soġġorn qasir għall-UE, jiġifieri viżi għal soġġorn li ma jeċċedix 90 jum fi kwalunkwe perijodu ta' 180 jum. Il-Kummissjoni ppreżentat il-proposta tagħha għar-riforma tal-kodiċi dwar il-viżi. Proposta li temenda l-kodiċi dwar il-viżi - mandat għan-negozjati